**Forskrift om gebyrer for saksbehandling og kontroll etter forurensnings­regelverket, Bodø kommune, Nordland fylke**

Hjemmel: Fastsatt av Bodø bystyre d. mmmm 2021 med hjemmel i lov 13. mars 1981 nr. 6 om vern mot forurensninger og om avfall (forurensningsloven) § 52 a. og forskrift om begrensning av forurensning (forurensningsforskriften) av 1. juni 2004 nr.931 §§ 2-12 og 11-4.

**Kapittel 1 – Generelle bestemmelser**

§ 1-1. Forskriftens formål

Forskriften gir kommunen hjemmel til å dekke kostnadene ved saksbehandling og kontroll som kommunen har som forurensningsmyndighet etter forurensningsloven og forurensningsforskriften.

§ 1-2. Forskriftens virkeområde

Forskriften omfatter forhold der kommunen er forurensningsmyndighet etter bestemmelser gitt i forurensnings­forskriftens kapitler 2, 12, 13, 15 og 15A.

Forskriften omfatter gebyr for saksbehandling og kontroll med:

1. Opprydding i forurenset grunn ved bygge- og gravearbeid
2. Utslipp av sanitært avløpsvann fra bolighus, hytter og lignende
3. Utslipp av kommunalt avløpsvann fra mindre tettbebyggelser
4. Utslipp/påslipp av oljeholdig vann
5. Påslipp av fettholdig vann

§ 1-3. Hva gebyrene dekker

Gebyrer etter denne forskriften skal dekke kommunens kostnader med saksbehandling og kontroll på de områdene forskriften omfatter, herunder løpende dokument- og systemkontroll og stedlige tilsyn, etter vurdering av behov.

Gebyrene skal ikke overstige kommunens kostnader for saksbehandling og kontrollordninger, og skal beregnes etter selvkostprinsippet.

Gebyrsatser etter denne forskriften inngår i kommunens gebyrregulativ og vedtas årlig av bystyret.

§ 1-4. Gebyrplikt

Gebyrplikt for årlige gebyrer inntrer fra første betalingstermin etter at anlegget er tatt i bruk, eller tidspunktet når ferdigmelding, midlertidig brukstillatelse eller ferdigattest foreligger.

Gebyrplikt for årlige gebyrer opphører når kommunen mottar skriftlig dokumentasjon fra godkjent rørlegger om frakobling av vannforsyning eller at krav om utslippstillatelse opphører.

§ 1-5. Innkreving

Saksbehandlingsgebyrer skal betales også ved avslag på søknad.

Gebyrene er tvangsgrunnlag for utlegg jf. forurensningsloven § 52 og tvangsfullbyrdelsesloven § 7-2 bokstav e.

Kommunen kan i særlige tilfeller frafalle eller redusere krav om gebyr. Forhold som den gebyrpliktiges privatøkonomi, bosituasjon mv. vil ikke vektlegges i denne vurderingen.

§ 1-6. Klage

Enkeltvedtak fattet med hjemmel i denne forskrift kan påklages etter reglene i forvaltningsloven. Klager behandles av kommunens klagenemd. Gebyr må betales innen forfallsdato selv om gebyrvedtaket er påklaget.

Vedtak om gebyrenes størrelse er å anse som forskrift og kan derfor ikke påklages.

**Kapittel 2 – Gebyr for saksbehandling og kontroll med opprydding i forurenset grunn ved bygge- og gravearbeider**

§ 2-1. Virkeområde

Kapittelet gjelder gebyr for kommunens saksbehandling og kontroll med opprydding i forurenset grunn ved bygge- og gravearbeider, jamfør kapittel 2 i forurensningsforskriften.

§ 2-2. Gebyr for saksbehandling og kontroll ved søknad om godkjenning av tiltaksplan

Det skal betales engangsgebyr for saksbehandling og for kontroll ved søknad om godkjenning av tiltaksplan.

Gebyrene dekker kommunens saksbehandling av tiltaksplaner, oppfølging av vilkår i vedtak, kontroll med håndtering av forurenset grunn på byggeplass, forberedelse og etterarbeid ved kontroll og behandling av sluttrapporter.

Kommunen differensierer saksbehandlingsgebyret mellom enkel og kompleks tiltaksplan.

Kontrollgebyret kan differensieres i intervaller etter tiltakets samlede areal.

Gebyrene belastes tiltakshaver og faktureres per tiltaksplan.

**Kapittel 3 – Gebyr for saksbehandling og kontroll med utslipp av sanitært avløpsvann**

§ 3-1. Virkeområde

Kapittelet gjelder gebyr for kommunens saksbehandling og kontroll av utslipp av sanitært avløpsvann inntil 50 personekvivalenter (pe) fra bolighus, hytter, turistbedrifter og lignende virksomhet, jamfør kapittel 12 i forurensningsforskriften.

§ 3-2. Saksbehandlingsgebyr for behandling av søknad om utslippstillatelse

Det skal betales et gebyr for saksbehandling ved:

1. Søknad om utslippstillatelse for gråvann
2. Søknad om utslippstillatelse inntil 15 pe.
3. Søknad om utslippstillatelse over 15 pe og inntil 50 pe.
4. Søknad om endring av utslippstillatelse.

Gebyret belastes tiltakshaver.

§ 3-3. Årsgebyr for kontroll av anlegg med utslipp av sanitært avløpsvann

Det skal betales et årlig gebyr for kontroll av avløpsanlegg. For gråvannsanlegg betales en lavere gebyrsats.

Gebyret beregnes per anlegg.

Årsgebyret belastes eier av avløpsanlegget. Dersom det er flere enn én eier av anlegget skal gebyret fordeles per eiendom som er tilknyttet anlegget. Eierne av anlegget er solidarisk ansvarlig for gebyret.

**Kapittel 4 – Gebyr for saksbehandling og kontroll med utslipp av kommunalt avløpsvann fra mindre tettbebyggelser**

§ 4-1. Virkeområde

Kapittelet gjelder gebyr for kommunens saksbehandling og kontroll av utslipp av kommunalt avløpsvann fra mindre tettbebyggelser, jamfør kapittel 13 i forurensningsforskriften.

§ 4-2. Saksbehandlingsgebyr for behandling av søknad om utslippstillatelse

Det skal betales et engangsgebyr for saksbehandling ved:

1. Søknad om utslippstillatelse
2. Søknad om endring av utslippstillatelse

Gebyret belastes tiltakshaver.

§ 4-3. Årsgebyr for kontroll av anlegg med utslipp av kommunalt avløpsvann

Det skal betales et årlig gebyr for kontroll av avløpsanlegg.

Gebyret beregnes per anlegg.

Årsgebyret belastes eier av avløpsanlegget. Dersom det er flere enn én eier av anlegget skal gebyret fordeles per eiendom som er tilknyttet anlegget. Eierne av anlegget er solidarisk ansvarlig for gebyret.

**Kapittel 5 – Gebyr for saksbehandling og kontroll med utslipp eller påslipp av oljeholdig avløpsvann**

§ 5-1. Virkeområde

Kapitlet gjelder gebyrer for kommunens saksbehandling og kontroll med utslipp eller påslipp av oljeholdig avløpsvann fra:

1. bensinstasjoner,
2. vaskehaller for kjøretøy,
3. motorverksteder,
4. bussterminaler,
5. verksteder og klargjøringssentraler for kjøretøy, anleggsmaskiner og skinnegående materiell, og
6. anlegg for understellsbehandling

som enten har vaskeplass, smørehall, servicehall eller lignende. Jamfør kapittel 15 i forurensningsforskriften.

§ 5-2. Saksbehandlingsgebyr for behandling av søknad om utslipp/påslipp

Det skal betales et gebyr for saksbehandling ved søknad om tillatelse til utslipp eller påslipp av oljeholdig avløpsvann.

Gebyret belastes tiltakshaver.

§ 5-3. Årsgebyr for kontroll av anlegg med utslipp eller påslipp av oljeholdig avløpsvann

Det skal betales et årlig gebyr for kontroll av anlegg ol. som nevnt i § 5-1.

Gebyret beregnes per anlegg.

Årsgebyret belastes eier av anlegget.

**Kapittel 6 – Gebyr for saksbehandling og kontroll av fettholdig avløpsvann**

§ 6-1. Virkeområde

Kapitlet gjelder gebyrer for kommunens saksbehandling av og kontroll med påslipp av fettholdig avløpsvann fra virksomhet. Jamfør kapittel 15A i forurensningsforskriften.

§ 6-2. Saksbehandlingsgebyr for behandling av søknad om påslipp

Det skal betales et gebyr for saksbehandling ved søknad om tillatelse til påslipp av fettholdig avløpsvann fra virksomhet.

Gebyret belastes tiltakshaver.

§ 6-3. Årsgebyr for kontroll av fettavskillere

Det skal betales et årlig gebyr for kontroll av virksomme fettavskillere.

Gebyret beregnes per fettutskiller.

Årsgebyret for kontroll belastes eier av fettavskiller.

**Kapittel 7 – Ikrafttreden**

§ 7-1. Ikrafttreden

Forskriften trer i kraft fra dd. mmmm 2020.